**SAMARBEIDSAVTALE – Biogass Oslofjord**

Partene i samarbeidet har sammenfallende mål om å bidra til bærekraftig og regional ressursutnyttelse, næringsutvikling og reduksjon i utslipp av klimagasser.

Produksjon av biogass og biogjødsel har et stort potensiale, ikke minst for å redusere klimabelastningen. Prinsippene om kretsløpsbasert avfallshåndtering, størst mulig grad av lokal ressursutnyttelse og lavest mulig utslipp av klimagasser, er viktige rammebetingelser ved produksjon og bruk av biogass og biogjødsel.

Potensialet for økt produksjon og bruk av biogass og biogjødsel er stort. Regionen har allerede flere gode eksempler på prosjekter og anlegg for biogass, men samtidig er markedet fortsatt umodent, og nødvendige investeringer vil ikke alltid være bedriftsøkonomisk lønnsomme i en tidlig fase. Samarbeidet har derfor intensjon om å bidra til at hele verdikjeden utvikles frem til det etableres et velfungerende marked.

Samarbeidet er organisert som et regionalt nettverkssamarbeid om biogass, kalt Biogass Oslofjord, mellom Viken fylkeskommune, Vestfold og Telemark fylkeskommune og Oslo kommune. Det skal jobbes aktivt for å utvide samarbeidet til å omfatte alle fylkene i Østlandssamarbeidet, og styret kan vurdere å inkludere kommuner i nettverket. Fra sak til sak skal det søkes samarbeid med aktører innen næringsliv og forskning, blant annet eksisterende biogassprodusenter, -konsumenter og teknologileverandører. Det jobbes også for deltakelse i ulike internasjonale prosjekter som øker aktiviteten og gjennomføringsevnen for biogassatsingen i regionen.

1. **Formål**

Hovedmålet for samarbeidet er å bidra til å realisere potensialet som ligger i en bærekraftig og regional utnyttelse av energiressursene i gjødsel, avløpslam, matavfall og organisk næringsavfall i Oslofjordregionen. Samarbeidet vil stimulere til en velfungerende biogassverdikjede i regionen, og ønsker å:

* Bidra til reduksjon i klimagassutslipp gjennom overgang til fornybare drivstoff, særlig i tungtransport, og økt bruk av bioressurser
* Etablere et samarbeid for innovasjon og læring, der det blir lagt til rette for erfaringsutveksling
* Kompetansebygging og utvikling av større prosjekter
* Bidra til helhetstenkning rundt etablering av infrastruktur for produksjon og bruk av biogass i regionen
* Oppnå regional/lokal behandling av bioressurser
* Bidra til kommersialisering av og økt etterspørsel etter biogass og biogjødsel, og andre biprodukter fra biogassproduksjon
* Bidra til økt lokal verdiskaping og sysselsetting
* Bidra til å styrke det politiske fokuset på biogass og biogjødsel, både på lokalt, regionalt og nasjonalt nivå
* Bidra til økt bevissthet om biogass som viktig del i bioøkonomi og sirkulær økonomi
1. **Samarbeidets rolle**

Biogass Oslofjord skal stimulere til en velfungerende biogassverdikjede i regionen ved å:

* Bidra til utforming av en mer helhetlig politikk for biogass
* Skape arenaer for politisk diskusjon for å styrke gjennomføring av partenes vedtatte politikk
* Mobilisere ressurser til tiltak gjennom søknader til tilskuddsprogrammer statlig og internasjonalt
* Lede og delta i ulike prosjekter og satsinger på biogass i regionen
* Drive kunnskapsoppbygging og kompetansemegling internt i nettverket
1. **Varighet**

Innsatsområder og organisering vurderes innen 01.06.22 med sikte på videreføring av Biogass Oslofjord etter de erfaringer som høstes.

1. **Overordnet ansvar og eierskap**

Biogass Oslofjord er et nettverkssamarbeid basert på partnerskap, der partnerne skal være likeverdige med tanke på styring, utvikling og gjennomføring.

Viken fylkeskommune gis det formelle administrative ansvaret for Biogass Oslofjord med bl.a. tilsetting av koordinator og har deretter arbeidsgiveransvaret for denne stillingen.

Andre partnere kan inviteres med i samarbeidet forutsatt at de bidrar i henhold til medlemsbetingelsene.

1. **Økonomi**

Viken fylkeskommune, Vestfold og Telemark fylkeskommune og Oslo kommune bidrar hver med et årlig beløp til drift av Biogass Oslofjord tilsvarende:

|  |  |
| --- | --- |
| Viken fylkeskommune | 1 200 000 kr. |
| Vestfold og Telemark fylkeskommune | 800 000 kr. |
| Oslo kommune | 400 000 kr. |
| **Sum finansiering** | **2 400 000 kr.** |

Beløpene er basert på fordelingen før regionreformen, og må revurderes ved en eventuell ny avtale som skal gjelde fra 2023.

Ved utvidelse av samarbeidsplattformen vil det fastsettes medlemsbetingelser for andre aktører.

Det ansettes en koordinator i 100 % stilling.

1. **Organisering**

Samarbeidet har disse organer:

Styret

Faggruppe

Sekretariat

Prosjekt

Prosjekt

Prosjekt

**Styret** er øverste organ for Biogass Oslofjord og vedtar årlig handlingsplan og budsjett. Styret skal bestå av oppnevnt representant fra de deltagende fylkene og Oslo kommune. Styret er ansvarlig for gjennomføring av handlingsplanen og er en arena for faglig og politisk diskusjon. Beslutninger og utspill av politisk karakter skal være i samsvar med forankret og vedtatt politikk i fylkeskommunene og Oslo kommune. Styret fastsetter sekretariatets mandat.

Styret skal avholde årsmøte hvert år før 10. februar for å vedta budsjett og handlingsplan, samt godkjenne regnskap og årsrapport fra foregående år.

Det skal i tillegg avholdes tre ordinære styremøter hvert år. Styret velger selv styrets leder.

**Faggruppen** består av en fast kontaktperson fra hver av partene. Gruppen har ansvaret for det faglige arbeidet i nettverket gjennom å fremme forslag til handlingsplan og budsjett overfor styret og følge opp arbeidet gjennom året. Utover dette deltar partene i de prosjektene hvor de har interesse og nytte av å delta.

**Sekretariatet** arbeider utfra mandatet fastsatt av styret. Sekretariatet organiserer det daglige arbeidet i Biogass Oslofjord og legger til rette for arbeidet i styringsgruppen og den administrative gruppen. Sekretariatet består av en koordinator og eventuelt andre tilsatte. Sekretariatet er også pådriver i prosesser/tiltak definert i samarbeidets handlingsplan, og vil også kunne være prosjektleder for prosjekter med ekstern finansiering. Sekretariatet samarbeider med faggruppen og rapporterer til styret.

**Prosjekter:** Det er et mål at det gjennom samarbeidet etableres prosjekter som involverer flere aktører og som delvis finansieres med eksterne midler. Avhengig av prosjektenes størrelse og aktivitet kan det bli aktuelt å engasjere egne prosjektmedarbeidere og etablere egne prosjektstrukturer.

1. **Oppsigelse**

Forpliktelser i henhold til denne avtalen begynner å løpe fra signeringsdato. Avtalen gjelder t.o.m. 31.12.2022.

Partene er innforstått med at lovendringer eller endrede driftsforutsetninger/organisatoriske forhold kan føre til at avtalen må reforhandles.